**Hendrik Jan**

Veurig jaor heb ik mien tuun opni'j inzi'jen laoten, en ongeleugen waor, d'r ligt now een grösmattien, krekkengeliek as daj' ze zien in de reklamefoolder van et tuuncentrum. Zels bin ik d'r hiel tevreden over, mar da'k me d'r zoe'n wark mit op de hals haelen zol, daor heb ik eerder nooit bi'j stillestaon. D'r gruuit now vule meer grös as eertieds. Om de twie daegen moe’k d’r over mit de grösmi’jer, eers wodt et grös vusen te lange. Now is dat niet zo slim, mit mien elektrische mesienegien heb ik de boel in een ommezien kotwiekt. Mar d'r is ien perbleem, mit regenachtig weer kan ik et grös niet mi'jen. Et natte grös blift an de onderkaante van de mesiene vaaste plakken, zodoende smoort et motertien en is et gebeurd mit de mi'jeri'je. Butendat is mien grune kontener now zo zwaor mit die dikke flutte grös d'r in, da'k him bi'jkaans niet bi'j de stoeperaand ophuffen kan as hi’j leegd wodden moet. Wiels ik mit die zwaore kontener ommevrotte daenk ik stiekem, had ik mien tunegien mar mooi gewodden laoten mit al dat mos, dan was disse zwoegeri'je niet neudig west.

De ere dag zeg ik tegen mezels: ‘Wat let me, de baank geft me bi'jkaans toch gien rente. Ik kope me zoe'n mi'jmesienegien, dat himzels redden kan.’ Spontaon spring ik op mien fietsien en rep me naor een grote winkel, waor ik zokke mesienegies te koop staon zien hebbe. De vrundelike verkoper legt me van alles uut over hoe as zoe'n mi'jertien warkt. Et ding kan alderdeegst mit regenachtig weer ok mi'jen en ik heb d'r gien ommekieken naor. Et grös versnippert hi'j en et blift liggen as bemesting. Wat een uutviening, dan hoef ik nooit gien zwaore kontener meer naor de weg te slepen, vieter ik mezels an. Rap bin’k uut de raod en zegge dat ze mi'j mar zoe'n mesienegien brengen en anleggen moeten.

De ere dag wodt de boel insteleerd. D'r wodt een draotien spand om mien grösveltien, waor de mesiene binnen blift as hi''j zien wark dot. Et is een meraokel om te zien. Hi'j gaot kris-kras over et grösveld, en bi'j de buterkaante dri'jt hi'j him omme wiels hi'j mit zien kontien over de raand gaot en de kaanties mooi mitnemt. ‘Daor hej' een goeie slag mit sleugen Sjoukje,’ pries ik mezels. Ie moe'n jezels wel es een vere in de broek stikken, een aander dot et toch niet.

Mien ni'je tuunmannegien deup ik Hendrik Jan. Morgens om tien ure begint hi'j, en nao een uurtien gaot hi'j netties op zien stesjon staon en wodt hi'j weer oplaeden. Nao een hottien begint hi'j weer opni'j, zo kropt hi'j henne-weer-denne tot aovens zeuven ure. Dan het Hendrik Jan et wel bekeken en nemt hi'j een stokmennig daegen rust. As zien knienegiesdaegen omme binnen begint hi'j uut himzels weer opni'j mit zien wark, ik hoef gieniens odders te geven. Meraokels vien ik et. Wat is die Hendrik Jan toch een lieverd dat hi'j me zovule wark uut hanen nemt. Laot ik him as daank mar es even helpen en mit de elektrische kaantiesknipper een stokmennig wilde grössies vothaelen. Wiels Hendrik Jan van zien welverdiende rust geniet, bin ik drok doende kot aachter zien stesjon. Ik vule inienen dat et wat stoekt, en geef de kaantiesmi'jer een goeie raom… en dan.... ‘Pieppieppiep!’ ropt Hendrik Jan. Ik schrik alderheiselikst, wat heb ik now daon? A’k de boel es even in ogenschouw neme, ontdek ik da’k et elektrische draotien van et laedstesjon bi'jkaans deurknipt hebbe. De display van Hendrik Jan braant nog wel, zie ik. Rap hael ik een stok ieselaosiebaand en plakke de draod weer annenneer. Gelokkig, et gepiep hoolt op en ik start Hendrik Jan, en verduld, hi'j dot et ok nog. De ere dag bel ik mit de monteur, en stok him uut wat veur stoms ik uuthaeld hebbe. Hi'j moet lachen en zegt dat ik de ienigste niet bin die zoks overkomt. Now ja, dat is een schraole troost, mar ik vuul me wel een betien dom. Gelokkig is et euvel rap verhulpen en helpt et mi'jertien me daegs weer mooi uut de braand. Ik durf jim wel te verklappen da'k alderheiseliksten wies bin mit mien grote vrund Hendrik Jan.

Sjoukje Oosterloo